‘Geen krisis’ in SA se lugvaartbedryf(Argieffoto) Die minister van vervoer, Fikile Mbalula, sê dit is normaal vir die Burgerlugvaartowerheid (BLO) om vliegtuie te hok en dat Suid-Afrikaners nie buitengewoon bekommerd daaroor moet wees nie. “Ek wil benadruk dat daar geen krisis is nie.” Die minister het gereageer ná die afgelope week se herrie toe verskeie vliegtuie van die Suid-Afrikaanse Lugdiens, Mango, asook Comair – wat Kulula en British Airways in Suid-Afrika bedryf – verbied is om te vlieg. Die BLO het dié stap gedoen ná kommer oor die instandhoudingswerk wat SAA Tegnies (SAAT) op die vliegtuie gedoen het. SAAT is deel van die SAL. BLO se oudit het tot vyf bevindings gelei wat verband hou met die nienakoming van spesifieke regulasies. Die owerheid het SAAT se korrektiewe plan aanvaar, maar twee bevindings, wat die hele vloot van die drie rederye kon raak, het ŉ bron van kommer gebly, het Mbalula gesê. Die twee bevindings het verband gehou met ongekwalifiseerde personeel wat instandhoudingswerk afgeteken het en instandhoudingskontroles van vlugopnemers wat nie korrek gedoen is nie. Die rederye is gevolglik beveel om te verseker hul vloot is wel lugwaardig. Hulle moes daarna ook terugvoer aan die BLO gee. Uiteindelik is 25 vliegtuie van die SAL, 12 van Comair en sewe van Mango geraak. Volgens Mbalula het die rederye self besluit om die geraakte vliegtuie te hok. Verskeie van die vliegtuie is reeds weer in diens gestel. Die minister het vandag volgehou dat Suid-Afrika se lugruim veilig is. Hy sê die getal vliegongelukke kan gebruik word as ŉ aanduiding van die doeltreffende administrasie van burgerlugvaartveiligheid en oorsig in ŉ land. “Deur die maksimum voldoening aan burgerlugvaartbepalings, help die BLO Suid-Afrika om sy onberispelike rekord van geen dodelike ongelukke – wat betref lugrederye en geskeduleerde vlugte – te handhaaf,” het Mbalula gesê. “Dit is ŉ voorbeeld van die hoë standaard van lugvaartveiligheid en -sekuriteit in die bedryf.”